ΚΑΝΟΝΙΣΜΟΣ (ΕΚ) αριθ. 3557/93 ΤΗΣ ΕΠΙΤΡΟΠΗΣ της 22ας Δεκεμβρίου 1993 περί παύσεως της αλιείας ρέγγας από πλοία με σημαία της Ιρλανδίας Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2241/87 του Συμβουλίου της 23ης Ιουλίου 1987 περί θεσπίσεως ορισμένων μέτρων ελέγχου των αλιευτικών δραστηριοτήτων (1), όπως τροποποιήθηκε από τον κανονισμό (ΕΟΚ) αριθ. 3483/88 (2), και ιδίως το άρθρο 11 παράγραφος 3, Εκτιμώντας: ότι ο κανονισμός (ΕΟΚ) αριθ. 3919/92 του Συμβουλίου της 20ής Δεκεμβρίου 1992 για τον καθορισμό, για ορισμένα αποθέματα ιχθύων ή ομάδες ιχθύων, του επιτρεπόμενου συνόλου των αλιευμάτων για το 1993 και ορισμένων όρων υπό τους οποίους μπορούν να αλιευθούν (3), όπως τροποποιήθηκε τελευταία από τον κανονισμό (ΕΚ) αριθ. 3177/93 (4), προβλέπει ποσοστώσεις για τη ρέγγα για το 1993- ότι, για να εξασφαλιστεί η τήρηση των διατάξεων που αφορούν τους ποσοτικούς περιορισμούς των αλιευμάτων αποθέματος για το οποίο υπάρχει ποσόστωση, είναι αναγκαίο να καθορίσει η Επιτροπή την ημερομηνία κατά την οποία τα αλιεύματα που πραγματοποιούνται από πλοία που φέρουν σημαία κράτους μέλους θεωρείται ότι έχουν εξαντλήσει την ποσόστωση που έχει διατεθεί- ότι, σύμφωνα με τις πληροφορίες που ανακοινώθηκαν στην Επιτροπή, το ποσό των αλιευμάτων ρέγγας στα ύδατα των διαιρέσεων CIEM V b (ζώνη ΕΚ), VI a βόρεια, VI b από πλοία με σημαία της Ιρλανδίας ή νηολογημένα στη Ιρλανδία, έφθασαν τις ποσοστώσεις που είχαν διατεθεί για το 1993- ότι η Ιρλανδία απαγόρευσε την αλιεία γι' αυτό το απόθεμα από τις 19 Νοεμβρίου 1993- ότι πρέπει, κατά συνέπεια, η ημερομηνία αυτή να κρατηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η ποσότητα των αλιευμάτων ρέγγας στα ύδατα των διαιρέσεων CIEM V b (ζώνη ΕΚ), VI a βόρεια, VI b από πλοία με σημαία της Ιρλανδίας ή νηολογημένα στην Ιρλανδία, θεωρείται ότι έχει εξαντλήσει τις ποσοστώσεις που είχαν διατεθεί στην Ιρλανδία για το 1993. Απαγορεύεται η αλιεία ρέγγας στα ύδατα των διαιρέσεων CIEM V b (ζώνη ΕΚ), VI a βόρεια, VI b που πραγματοποιείται από πλοία με σημαία της Ιρλανδίας ή νηολογημένα στην Ιρλανδία, καθώς επίσης η παραμονή επί του πλοίου ή η μεταφόρτωση από πλοίο σε πλοίο και η εκφόρτωση των αποθέματων αυτών που έχουν αλιευθεί στις διαιρέσεις αυτές από πλοία με σημαία της Ιρλανδίας ή νηολογημένα στην Ιρλανδία, από την ημερομηνία εφαρμογής του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τις 19 Νοεμβρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Δεκεμβρίου 1993.

[Source: multi_eurlex | Tokens: 2414]